Steven Spielberg

Hiel ‘Steven Allan Spielberg’ (pämotöl tü 1946 dekul 18) binom filmotirejidan, ⸗jafädan ä ⸗librätan Lamerikänik. Ya egetom kilna premi: ‘Oscar’ e binom dilekan benosekikün filmajenotema: vobots omik ägetons dolaris za 8 000-balions bevünetiko. Gased: ‘Forbes’ cedom völadi dalabotas omik as dolars 3 000-balions. Ün 2006, gased: ‘Premiere’ älecedon omi as pösod nämädikün ä flunilabikün filmadustoda. Gased: ‘Time’ älisedon i nemi omik as balan Pösodas Gretikün Tumyela. Finü tumyel 20id, gased: ‘Life’ änemon omi pösodi flunilabikün menäda omik.

Pö karier, kel ya edulon degyels za fols, filmots ela ‘Spielberg’ etefons yegädis e stülis mödikis. Dü degyels: 1970, 1980 e 1990, filmots kil omik: el ‘Jaws’ („Maxüls“; sevädik id as: „Jak“), el ‘E. T.’ („Plödatalan“) ed el ‘Jurassic Park’ („Legad Yuratik“) ävedons filmots benosekikün timäda oksik. Filmots ventürik se prim kariera omik suvo palelogons as sams patedik filmotas pöpätik benosekik. Ün yels lätik, el ‘Spielberg’ äbevobom yegädis fäkädikum äs yuanipöjut, slaf, krig e jekälim.

Klad:Moteds ün 1946
Klad:Rejidans Lamerikänik
Klad:Yegeds vipabik